Han mener det er uholdbart at kommunen ikke er mer romslig med syke mennesker som venter på Giardia-erstatning, men i stedet velger å krige videre i rettssystemet.

– Fullstendig krise

Høsten 2004 var Svartediket – drikkevannet til bergenserne – infisert av Giardia-parasitten. Titusenvis drakk vannet, og for noen fikk det fatale konsekvenser.

Hege Hammersland-White ble Giardia-syk og ifølge leger på Haukeland universitetssykehus utviklet hun derfor ME, en kronisk tretthetssykdom.

– Det er fullstendig krise at så mange blir syke av drikkevannet. Når dette blir fastslått løper kommunen fra ansvaret sitt, og man må kjempe i retten for å få dekket det tapet man har hatt. Det er helt absurd, sier Hege Hammersland-White til TV 2 Nyhetene.

Hege vant nylig rettssaken mot kommunen fordi retten mente Giardia gjorde at Hege utviklet ME. Nå frykter hun at hun må slåss videre dersom kommunen anker, slik de har gjort i den andre saken kommune også tapte.

– Jeg synes det virker ganske brutalt å gjøre det. Jeg mener kommunen ikke skal opptre som en hardkokt forretningsmann i relasjoner til borgere som er blitt påført skade på grunn av kommunens feil, sier jusprofessor Jan Fridthjof Bernt til TV 2.

Les også: Har ventet syv år på Giardia-erstatning

«Ingen hyggelig prosess»

På spørsmål fra TV 2 om behandlingen av de syke ikke er vel brutal, svarer kommuneadvokaten at han forstår det er belastende.

– Jeg tror ingen som gjennomgår en tvist i domstolen synes at det er noen hyggelig prosess, men samtidig så er det slik at domstolene våre er en del av demokratiet. Det oppstår ikke sjeldent interessemotsetninger, sier kommuneadvokat Helge Strand til TV 2 Nyhetene.

Krass kritikk mot kommunen

Etter forsikringspengene på 30 millioner kroner fra Gjensidige ble brukt opp og flere hundre saker var løst, er det fremdeles noen som ikke har fått sine erstatningskrav behandlet. Det har stått bom stille siden høsten 2010.

Kommuneadvokaten sier dette er kompliserte saker, og at rettsapparatet er rette plass når partene ikke blir enige.

Les også: ME-syke Ingebjørg vant giardia-rettssak mot Bergen kommune

Har gått seg kraftig bort

– Bør kommunen ta selvkritikk og få sakene unna – og ikke krangle om hver krone?

– Ja, det er akkurat det jeg mener. Når man har gått seg bort så kraftig som Bergen kommune har gjort her, så tar det seg ikke godt ut at man er så nøye regnende på kroner og øre i forhold til den enkelte person, mener Bernt.

Hege gruer seg til en ny rettsrunde dersom kommunen nå velger å anke saken.

Ingen anstendighet

– Jeg kan ikke bli behandlet sånn – og de som er i samme situasjon kan ikke bli behandlet på den måten. Det strider mot min anstendighetsfølelse, sier Hammersland-White.

– Administrasjonen har ikke fullmakt til å betale ut penger annet enn der hvor det kan påvises at det foreligger en juridisk forpliktelse. Men den politiske ledelse har adgang å treffe beslutning om at man skal være sjenerøs og betale mer ut enn man ellers kanskje måtte betale, for å få en løsning som er moralsk og politisk akseptabel, fastslår Bernt overfor TV 2 Nyhetene.

Se lengre intervju med jusprofessor Jan Fridthjof Bernt i videovinduet under (reporter: Haakon Eliassen):